Radio Raps en sy vrou se paaie skeiKaylee en Rikus de Beer op hul troudag in November 2017. (Foto: Jolandi Nel/Pixel Pro Photography) Die komediant en televisiepersoonlikheid Rikus de Beer, beter bekend as Jonathan van Radio Raps, en sy vrou, Kaylee de Beer, se paaie gaan skei. Zinta Kymdell, De Beer se bestuurder, het dié nuus aan Maroela Media bevestig. “Rikus en sy vrou, Kaylee, wat ŉ jaar en ŉ half getroud was, het besluit om te skei. Na ŉ lang, maar stil skeiding is die egskeidingsdokumente ingedien.” Volgens Kymdell is Rikus en Kaylee se naaste familie en vriende bewus van die egskeiding en dat dit glad verloop. “Rikus en Kaylee gee steeds om vir mekaar en die skeiding is uiteraard ŉ sensitiewe en emosionele tyd vir hulle,” sê Kymdell. “Hulle wens is om die nuwe seisoen in hul lewe privaat te hanteer. Dit is ŉ uiters persoonlike en private aangeleentheid en geen verdere kommentaar oor die egskeiding sal gelewer word nie. Ons vertrou dat die media en publiek dit sal respekteer,” voeg sy by. Die twee is op 25 November 2017 by die Harmonie Proteas-plaas naby Rayton getroud.